**ບົດປາໄສ**

ຕໍ່ພິທີສະເຫລີມສະຫລອງວັນສາກົນຕ້ານການໃຊ້ຄວາມຮຸນແຮງຕໍ່ແມ່ຍິງ

( 25 ພະຈິກ (11) 2017)

ຄັ້ງວັນທີ 24 ພະຈິກ (11) 2017

**\*\*\*\*\*\*\*\*\*\*\*\*\*\*\*\***

**ຮຽນ:** ທ່ານ ຄະນະ​ກໍາມາທິການ ຄວາມກ້າວໜ້າແມ່ຍິງ ແລະ ແມ່-ເດັກຂັ້ນແຂວງ ທີ່​ນັບຖື**.**

**ຮຽນ:** ບັນດາ​​ທ່ານຫົວໜ້າ, ຮອງຫົວໜ້າພະແນກການ, ອົງການທຽບເທົ່າ, ກອງບັນຊາການ

ປກຊ-ປກສ, ຜູ້ອໍານວຍການໂຮງຮຽນ, ໂຮງໝໍ, ລັດ-ວິສາຫະກິດ, ພະນັກງານ, ທະຫານ,

ຕໍາຫລວດ ທີ່ຮັກແພງ ແລະ ນັບຖື**.**

ຂ້າພະ​ເຈົ້າ​ຮູ້​ສຶກພາກພູມ​ໃຈ​ເປັນ​ຢ່າງ​ຍິ່ງ​ທີ່​ໄດ້​ເຂົ້າ​ຮ່ວມ​ພິທີ​ສະ​ເຫລີ​ມສະຫລອງ​ວັນ​​ສາກົນ​**​ຍຸດຕິ​**ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ ທີ່​ໄດ້​ໜູນ​ວຽນມາ​ຄົບຮອບອີກ​ວາລະ​ໜຶ່ງ ຊຶ່ງທາງສະຫະພັນ​ແມ່ຍິງ​ແຂວງ ​ໄດ້​ຈັດ​ຕັ້ງ​ພິທີ​ສະ​ເຫຼີ​ມສະຫຼອງວັນສໍາຄັນນີ້​ຂຶ້ນ​ຢ່າງ​ເປັນ​ທາງ​ການ​ ໃນທ່າມກາງບັນຍາກາດ ທີ່ທົ່ວພັກ, ທົ່ວກອງທັບ, ທົ່ວກົມກອງ, ປວງຊົນກໍ່ຄືເອື້ອຍນອ້ງແມ່ຍິງພາຍໃນແຂວງພວມອອກ ແຮງຈັດຕັ້ງຜັນຂະຫຽາຍມະຕິກອງປະຊຸມໃຫຍ່ຄັ້ງທີ X ຂອງພັກ, ມະຕິກອງປະຊຸມໃຫຍ່​ຄັ້ງທີ VII ຂອງອົງຄະນະພັກແຂວງ, ມະຕິກອງປະຊຸມໃຫຍ່ຜູ້ແທນແມ່ຍິງແຂວງ ຄັ້ງທີ VIII, ແຜນພັດທະນາແມ່ຍິງແຂວງ ທັງເປັນການສ້າງຜົນງານຂໍ່ານັບຮັບຕອ້ນວັນສະຖາປານາ ສາທາລະນະລັດ ປະຊາທິປະ ໄຕປະຊາຊົນລາວ ຄົບຮອບ 42 ປີ ທີ່ຈະມາເຖິງຢ່າງເປັນຂະບວນຟົດຟື້ນ.

ຕາງໜ້າ​ໃຫ້​ຄະນະ​ນຳ​ຂອງ​ແຂວງ ຂ້າພະ​ເຈົ້າ​ຂໍ​ສະ​ແດງ​ຄວາມ​ຢ້ຽມຢາມ​ຖາມ​ຂ່າວ​ອັນ​ອົບ​ອຸ່ນ , ຄວາມ​ສາມັກ​ຄີຮັກ​ແພງ​ມາ​ຍັງ​ບັນດາອ້າຍ, ​​ເອື້ອຍ​ນ້ອງ​​ເຂົ້າ​ຮ່ວມ​ໃນ​ພິທີມື້​ນີ້ ​ແລະ ຂໍ​ຝາກ​ຄວາມ​ຢ້ຽມຢາມ​ຖາມ​ຂ່າວ​ຄວາມ​ສາມັກຄີ​ຮັກ​ແພງ​​ຜ່ານ​ພວກ​ສະຫາຍ​ໄປ​ຍັງອ້າຍ, ​ເອື້ອຍ​ນ້ອງ​ແມ່ຍິງ​ທີ່​ພວມ​ຈັດ​ຕັ້ງ​ປະຕິບັດ​ໜ້າ​ທີ່​ວຽກ​ງານຢູ່​ທຸກ​ຂະ​ແໜງ​ການ​, ກົມກອງ ລວມທັງຜູ້ທີ່ພວມ​ພັກຜ່ອນ​ປິ່ນປົວ, ຮັກສາ​ສຸຂະພາບ ​ແລະ ອື່ນໆຢ່າງ​ທົ່ວ​ເຖິງ.

ວັນສາກົນຢຸດຕິການໃຊ້ຄວາມຮຸນແຮງຕໍ່ແມ່ຍິງແມ່ນວັນ​ທີ່ທົ່ວໂລກ ກໍ່ຄືພັກ-ລັດ ແຫ່ງ ສປປ ລາວ ໄດ້ຖືເປັນວັນສຸດ​ທີ່​ມີ​ຄວາມ​ໝາຍ​ສໍາຄັນ ແລະ ໄດ້ເອົາໃຈໃສ່ວາງແນວທາງນະໂຍບາຍ, ລະ ບຽບ, ກົດໝາຍ, ນິຕິກໍາຢ່າງຄົບຖວ້ນ ເພື່ອແນໃສ່ປົກປອ້ງສິດຜົນປະໂຫຍດອັນຊອບທໍາຂອງແມ່ ຍິງ. ເພື່ອໃຫ້ພວກສະຫາຍຮັບຮູ້ໄດ້ຢ່າງເລິກເຊິ່ງເຖິງຂະບວນການກໍາເນີດ ແລະ ການຂະຫຍາຍຕົວໃນການຕໍ່ສູ້ຂອງແມ່ຍິງໃນບັນດາປະເທດທົ່ວໂລກ ກ້າວເຖິງການຄົ້ນຄວ້າ, ວາງນະໂຍບາຍຕ່າງໆໃນລະດັບສາກົນ, ພາກພື້ນ ລວມທັງກົນ​ໄກສົ່ງເສີມຄວາມກ້າວໜ້າຂອງແມ່ຍິງ​ຢູ່ ສປປ ລາວ. ສະນັ້ນ ຂ້າພະ​ເຈົ້າ​ຈະທົບ​ທວນ​ຄືນ​ປະຫວັດ​ຄວາມ​ເປັນ​ມາຂອງວັນດ່ັງກ່າວນີ້ ລວມທັງຜົນງານ, ການເຄື່ອນໄຫວຂອງການຈັດຕັ້ງຕ່າງໆໃນລະດັບພາກ​ພື້ນ ​ແລະ ​ອາ​ຊຽນ, ສາກົນ ແລະ ພາຍໃນປະ ເທດມີດັ່ງ​ນີ້:

ຄວາມເປັນມາຂອງຄວາມ​ຮຸນ​ແຮງຕໍ່​ແມ່ຍິງ​ແມ່ນເກີດ​ຂື້ນ​ໃນ​ສັງຄົມ​ມະນຸດ​ມາ​ເປັນ​ເວລາ​ຫຼາຍ​ສັດຕະວັດ, ຫຼາຍ​ຊັ້ນ​ຄົນ ​ແລະ ມີ​ລັກສະນະ​ກວມ​ລວມ​ໂລກ, ມັນ​ສາມາດ​ເກີດ​ຂື້ນ​ໄດ້​ທຸກ​ເມື່ອ, ທຸກ​ເວລາ ​ໃນ​ທຸກ​ສະຖານ​ທີ ​ໂດຍ​ບໍ່​ຈຳ​ແນ​ກຊັ້ນ​ວັນນະ, ​ເຊື້ອ​ຊາດ,ສາດສະໜາ, ວັດທະນະທຳ, ຖານະ​ໃນ​ສັງຄົມ ​ແລະ ລະດັບ​ການ​ສຶກສາ. ຄວາມ​ຮຸນ​ແຮງຕໍ່​ແມ່ຍິງສະແດງອອກ ຄວາມຮຸນແຮງທາງດ້ານຮ່າງກາຍ, ຈິດໃຈ, ທາງເພດ, ການເອົາປຽບ ແລະ ຂູດຮີດທາງດ້ານເສດຖະກິດ ແລະ ​ເຫດການດ່ັງກ່າວ​ເກີດ​ຂື້ນໄດ້ຢູ່​​ໃນ​ຄອບຄົວ, ຊຸມ​ຊົນ, ສະຖານ​ທີ່​ເຮັດ​ວຽກ, ສະຖານ​ທີ່​ອອກ​ແຮງ​ງານ, ສະຖານ​ທີ​ກັກ​ຂັງ​ທາງ​ການ ​ແລະ ຂ້າມ​ແດ​ນ. ຄວາມຮຸນແຮງຕໍ່ແມ່ຍິງນັ້ນໄດ້​ເກີດ​ຂື້ນ​ໃນ​ສັດຕະວັດ​ທີ່ 18 ​ເປັນ​ຕົ້ນ​ມາ ​ແລະ ​ເພີ້​ມທະວີ​​ຂື້ນ​. ມາໃນ​ສັດຕະວັດ​ທີ່ 20 ​ວັນ​ທີ 25 ພະຈິກ 1961 ມີສາມ​ເອື້ອຍ​ນ້ອງ​ຕະກຸນ ມີຣາ​ແບ​ວ (ຊາວ​ໂດ​ມີ​ນີ​ແກັນ)​ ໄດ້​ຕໍ່ສູ້​ເພື່ອ​ໃຫ້​ມີ​ການ​ປ່ຽນ​ແປງ​ທາງ​ດ້ານ​ການ​ເມືອງ​ຂອງ​ປະ​ເທດ ​ແຕ່​ກໍ່​ຖືກ​ຂ້າ​ຕາຍ​ຢ່າງ​​ໂຫ​ດຮ້າຍ​ປ່າ​ເຖື່ອນ ທີ່​ສາທາລະນະ​ລັດ ມີ​ນີ​ແກັນ. ການ​ຕາຍ​ຂອງເຂົາເຈົ້າ​ໄດ້​ເປັນ​ຂີດ​ໝາຍ​ໃນ​ການ​ຕໍ່ສູ້ ​ເພື່ອ​ລົບ​ລ້າງ​ໃນ​ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ​ໃນ​ໂລກ.​ໃນ​ປີ 1991 ພາຍ​ໃຕ້​ຄຳ​ຂວັນ" ​**ເພື່ອ​ສຸຂະພາບ​ຂອງ​ແມ່ຍິງ​ໃນ​ໂລກ​ຕ້ອງ​ບໍ່​ມີ​ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ** "​ ໂດຍ​ການ​ນຳ​ຂອງ​ແມ່ຍິງ​ໄດ້​ມີ​ບັ້ນ​ປຸກລະດົມ​ຂອງ​ສັງຄົມ​ເອີ້ນ​ວ່າ:"**16 ມື້​ເພື່ອ​ການ​ເຄື່ອນ​ໄຫ​ວຕ້ານ​ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ"** ມາ​ເຖີງວັນ​ທີ 10 ທັນວາ ກົງ​ກັບ​ວັນ​ທີ​ມີ​ການ​ຖະ​ແຫຼ​ງການ​ສາກົນ ວ່າ​ດວ້ຍສິດທິ​ມະນຸດ​ຂອງ​ອົງການ​ສະຫະ​ປະຊາ​ຊາດ​ມີ​ການ​ປະກາດ​ໃຊ້​ໃນ​ປີ 1948 ​ເພື່ອ​ລະນຶກ​ເຖິງ​ຄວາມ​ໂຫຍ​ດຮ້າຍ​ໃນ​ການ​ລ້າງ​ເຜົ່າ​ພັນ​ຂອງ​ນາ​ຊີ, ການ​ໃຊ້​ຊວ່ງ​ເວລາ​ດັ່ງ​ກ່າວ ​ໃນ​ການ​ປຸກລະດົມ​ແມ່ນ​ເພື່ອ​ຢັ້ງຢືນ​ວ່າ " **ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ ​ແລະ ​ເດັກ​ແມ່ນ​ການລະ​ເມີດ​ສິດທິ​ມະນຸດ** "

​ ໃນ​ວັນ​ດຽວ​ກັນ​ນັ້ນ ກອງ​ປະ​ຊຸມ​ໂລກ​ກ່ຽວ​ກັບ​ສິດທິ​ມະນຸດ​ກໍ່​ໄດ້​ຢໍ້າຄືນ​ເຖິງ "**ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ​ແມ່ນ​ຜິດ​ກົດ​ບັດ​ຂອງ​ສິດທິ​ມະນຸດ**" ຕໍ່​ມາກ​ອງປະຊຸມ​ໂລກ​ກໍ່​ໄດ້​ເຊື່ອມ​ໂຍງ​ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ​ເຂົ້າ​ໃນ​ວຽກ​ງານ​ການ​ພັດທະນາ​ຢ່າງ​ລະອຽດ​ເຊັ່ນ:​ ໃນ​ກອງ​ປະຊຸມ​ໂລກ​ກ່ຽວ​ກັບ​ປະຊາກອນ ​ແລະ ການ​ພັດທະນາ.​ ໃນ​ປີ 1994 ​ໄດ້​ເວົ້າ​ວ່າ: ຄວາມ​ກ້າວໜ້າດ້ານ​ສິດສະ​ເໝີ​ພາບ​ລະຫວ່າງ ຍິງ​-ຊາຍ, ດ້ານ​ຄວາມ​ຍຸດຕິ​ທຳ​ໃນ​ການ​ສ້າງ​ຄວາມ​ເຂັ້ມ​ແຂງ​ໃຫ້​ແກ່​ແມ່ຍິງ ​ແລະ ການ​ຄ້ຳປະກັນ​ຄວາມ​ອາດ​ສາມາດ​ຂອງ​ແມ່ຍິງ ​ໃນ​ການ​ເປັນ​ເຈົ້າ​ການ​ຕັດສິນ​ກ່ຽວ​ກັບ​ການ​ສຶບພັນ​ຂອງ​ເຂົາ​ເຈົ້າ ແມ່ນ​ພື້ນຖານ​ຂອງ​ແຜນການ​ປະຊາກອນ ​ແລະ ການ​ພັດທະນາ​ຄວາມ​ດອ້ຍ​ໂອກາດ​ທາງ​ສັງຄົມ ​ແລະ ​ເສດຖະກິດ ​ໄດ້​ເຮັດ​ໃຫ້​ແມ່ຍິງ​ມີ​ຄວາມ​ສ່ຽງ​ສູງ​ຕໍ່​ການ​ຕິດ​ເຊື້ອ​ທາງ​ເພດ​ສຳພັນ ລວມທັງ​ໂລກ​ເອດສ.

​ ໃນ​ປີ 1995 ກອງ​ປະຊຸມ​ແມ່ຍິງ​ໂລກ​ຄັ້ງ​ທີ IV ທີ່​ປັກ​ກິ່ງ​ໄດ້​ເວົ້າ​ວ່າ "**ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ​ແມ່ນ​ອຸປະ​ສັກ​ຕໍ່​ການ​ບັນລຸ​ຈຸດປະສົງ​ຂອງ​ຄວາມ​ສະ​ເໝີ​ພາບ​ລະຫວ່າງ ຍິງ​-ຊາຍ, ການ​ພັດທະນາ ​ແລະ ສັນຕິພາບ**" ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ​ແມ່ນ​ການລະ​ເມີດ, ການ​ແຕະຕ້ອງ, ການ​ປະຕິ​ເສດ​ສິດທິ​ມະນຸດ ​ແລະ ອິດສະຫຼະພາບ​ຂອງ​ແມ່ຍິງ.

​ ​ ໃນ​ປີ 1998 ອົງການ​ກອງ​ທຶນ​ສະຫະ​ປະຊາ​ຊາດ​ເພື່ອ​ພັດທະນາ​ແມ່ຍິງ **UNIFEM** ​ໄດ້​ເປັນ​ຜູ້ນຳ​ຂອງ​ຂະ​ບວນການປຸກລະດົມ​ໂຄສະນາ ​ເພື່ອ​ຍຸດຕິ​ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ​ໃນ​ບັນດາ​ອົງການ​ຂອງ​ລະບົບ​ສະຫະ​ປະຊາ​ຊາດ​ຢ່າງ​ລຽນ​ຕິດ. ການ​ປຸກລະດົມ​ໄດ້​ເລີ້ມ​ຈາກ​ທະວີບອາ​ເມ​ລິ​ກາ ​ແລະ ຂົງ​ເຂດ​ຄາ​ລາ​ບຽນ ຊຶ່ງ​ອົງການ​ຈັດ​ຕັ້ງ​ສາ​ກົນ, ຂອງ​ລັດຖະບານ ​ແລະ ອົງການ **NGO** ​ໃນ​ຂົງ​ເຂດ​ລັດຖະບານ​ຂອງ 22 ປະ​ເທດ ​ແລະ ກຸ່ມ​ຊຸມ​ຊົນ​ຈຳນວນ​ຫຼາຍ​ກວ່າ 1.000 ກຸ່ມ ມາ​ແລກປ່ຽນ​ຄວາມ​ຄິດ​ເຫັນ​ຊຶ່ງ​ກັນ ​ແລະ ກັນ, ​ຊຶ່ງ​ເປັນສາ​ເຫດການ​ປ່ຽນ​ແປງ​ພຶດຕິ​ກຳ​ທາງ​ດ້ານ​ສັງຄົມ​ຕໍ່​ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ ​ແລະ ​ເດັກ​ຍິງ.

ຜົນສໍາ​ເລັດ​ຂອງ​ການ​ປຸກລະດົມ​​ຄັ້ງ​ນັ້ນ ໄ​ດ້ຖືກ​ຜັນ​ຂະຫຍາຍ​ໄປ​ຮອດ​ທະວີບ ອາ​ຟຣິກກາ,ອາຊີ ​ແລະ ປາຊິ​ຟຣິກ.​ໃນ​ເວລາ​ຕໍ່​ມາ ​ແລະ ປີ​ດຽວ​ກັນ​ນັ້ນ​ໃນ​ການ​ປາ​​ໄສ​ຈັດ​ຫາກ​ອງທຶນ​ເພື່ອ​ການ​ກຸສົນ​ຂອງ​ອົງການ​ດັ່ງ​ກວ່າ ທ່ານຜູ້ຕາງໜ້າ​ໄດ້​ເຊື້ອ​ເຊີນ ​ແລະ ຊັກ​ຊວນ​ບັນດາ​ແຂກ​ທ່ານ​ຊາຍ ​ແລະ ທ່ານ​ຍິງເຂົ້າ​ຮວ່ມຢ່າງ​ຕັ້ງໜ້າ​ໃນ​ຂະ​ບວນການ"**16 ມື້ ​ເພື່ອ​ຕ້ານ​ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ**". ຫຼັງ​ຈາກ​ອົງການ​ຈັດ​ຕັ້ງ​ແມ່ຍິງ​ໄດ້​ກ້າວໜ້າ​ໄປ​ທົ່ວ​ໂລກ ​ເຕົ້າ​ໂຮມ​ກັນເພື່ອປູກ​ຈິດ​ສຳນຶກ ​ແລະ ​ເພີ່ມ​ທະວີ​ຄວາມ​ຮູ້, ​ຄວາມ​ເຂົ້າ​ໃຈ​ຂອງ​ປວງ​ຊົນ ກ່ຽວ​ກັບ​ຜົນ​ຮ້າຍ​ຂອງ​ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ ​ແລະ ​ເດັກນ້ອຍ.

​ໃນ​ກອງ​ປະ​ຊຸມສະຫະ​ປະຊາ​ຊາດ​ສະ​ໄໝ​ທີ 54 ​ໄດ້​ມີ​ມະຕິ​ຕົກລົງ ສະບັບ​ທີ່ 54/134 ​ເຫັນ​ດີ​ຮັບຮອງ​ເອົາວັນທີ 25 ພະຈິກ ​ເປັນ​ວັນ​ສາກົນ​ຕ້ານ ​ແລະ ຍຸດຕິ​ການ​ໃຊ້​ຄວາມ​ຮຸນ​ແຮງຕໍ່​ແມ່ຍິງ ຊິ່ງສະ​ເໜີ​ແນະ​ໂດຍ: ສາທາລະນະ​ລັດ ​ໂດ​ມິ​ນີ​ແກັນ ​ແລະ ​ໄດ້​ຮັບ​ການ​ສະໜັບສະໜູນ​ຈາກ​ຜູ້ນຳ 60 ກ່ວ​າປະ​ເທດທີ່​ໄດ້ເຫັນດີ ​ແລະ ຮັບ​ຮູ້​ວ່າ: ການ​ກະທຳ​ຄວາມ​ຮຸນ​ແຮງ​ຕໍ່​ແມ່ຍິງ​ນັ້ນ​ມີ​ແນວ​ໂນ້​ມນັບ​ມື້ນັບ​ສູງ​ຂື້ນ ​ແລະ ​ຜົນ​ຮ້າຍ​ຂອງ​ການ​ກະທຳ​ດັ່ງ​ກ່າວ​ບໍ່​ພຽງ​ແຕ່​ທຳລາຍ​ຊີວິດ​ຂອງ​ແມ່ຍິງ ​ແລະ ​ເດັກ​ຍິງ​ເທົ່າ​ນັ້ນ ​ແຕ່​ຍັງ​ເຮັດ​ໃຫ້​ສັງຄົມ​ແຕກ​ອອກ​ເປັນ​ຫຼາຍ​ຊິ້ນສ່ວນ ​ແລະ ຍັງ​ເປັນ​ອຸປະ​ສັກ​ຕໍ່​ການ​ພັດທະນາ​ປະ​ເທດ.

ດັ່ງນັ້ນ ວັນ​ທີ 25 ພະຈິກ​ ຂອງ​ທຸກໆ​ປີ ຈຶ່ງຖື​ເປັນ​ວັນ​ສາກົນ​ເພື່ອ​ຢຸດຕິ​ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ ​ເຊິ່ງ​ໄດ້​ຖືກ​ຮັບຮອງ​ເອົ​າຢ່າງ​ເປັນ​ທາງ​ການ​ຕາມ​ມະຕິ​ຕົກລົງ​ຂອງ​ອົງການ​ສະຫະ​ປະຊາ​ຊາດ​ສະບັບ​ເລກທີ A/RES/54/134, ລົງ​ວັນ​ທີ 7 ກຸ​ມພາ 2000. ນັບ​ແຕ່​ນັ້ນ​ມາ ວັນ​ທີ 25 ພະຈິກ ​ຂອງ​ທຸກໆ​ປີ ຈຶ່ງ​ກາຍ​​ເປັນສັນຍາ​ລັກ​ຂອງ​ການ​ຢຸດຕິ​ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງໃນ​ທົ່ວ​ໂລກ.

ຕາມທັດສະນະພັກປະຊາຊົນປະຕິວັດລາວ ເວລາໃດກໍ່ຍຶດໝັ້ນ ​​ແລະ ສືບ​ຕໍ່​ດຳ​ເນີນ​ຢ່າງ​ສະ​ ເໝີ​ປາຍໃນ​ນະ​ໂຍບາຍ​ອັນ​ບໍ່​ປ່ຽນ​​ແປງ​ຂອງ​ຕົນ​ ກ່ຽວ​ກັບ​ການ​ລຶບລ້າງ​ຄວາມທຸກ​ຍາກ, ການ​ພັດທະນາ​ແບບຢຶນຍົງ ​ແລະ ທົ່ວ​ເຖິງ​ທຸກ​ຄົນ ​ເພື່ອ​ຮັບປະກັນ​ຄວາມ​ຢູ່​ດີ​ກິນ​ດີ​ຂອງ​ປະຊາຊົນ, ບັນລຸ​ເປົ້າ​ໝາຍ​ສະຫັດ​ສະ​ວັດ​ດ້ານ​ການ​ພັດທະນາ​ໃນ​ປີ 2015 ​ແລະ ນຳ​ເອົາ​ປະ​ເທດ​ຊາດ​ຫຼຸດ​ພົ້ນ​ອອກ​ຈາກ​ສະຖານ​ະພາບດອ້ຍພັດທະນາ​ໃນ​ປີ 2020.

ມະຕິ​ຄັ້ງ​ທີ IX ຂອງ​ພັກ​ໄດ້​ເນັ້ນ​ວ່າ: ​ເອົາ​ໃຈ​ໃສ່​ອອກ​ແຮງສະກັດ​ກັ້ນ ​ແລະ ​ແກ້​ໄຂ​ບັນ​ຫາທາງ​ສັງຄົມຈຳນວນ​ໜຶ່ງ​ເຊັ່ນ: ບັນຫາ​ຄວາມ​ສະ​ເໝີ​ພາບ​ ຍິງ-​ຊາຍ, ບັນຫາ​ຄວາມ​ຮຸນ​ແຮງ​ໃນ​ຄອບຄົວ, ການ​ຄ້າ​ມະນຸດ ​ແລະ ບັນຫາ​ຫຍໍ້​ທໍ້​ອື່ນໆ​ອີກ. ຕ້ອງ​ສຸມ​ໃສ່​ແກ້​ໄຂ​ບັນຫາ​ທາງ​ສັງຄົມ​ເຫຼົ່າ​ນັ້ນ​ໃຫ້​ຫຼຸດ​ນ້ອຍ​ຖອຍລົງ ​ເພາະວ່າ​ການ​ແກ້​ໄຂ​ບັນຫາ​ສັງຄົມ​ໄດ້​ດີ​ຈຶ່ງ​ຖື​ວ່າການ​ພັດທະນາ​ມີ​ຜົນສຳ​ເລັດ​ທີ​ດີ.

ມະຕິ X ຂອງ​ພັກ​ໄດ້​ເນັ້ນ​ວ່າ: " ຮັບປະກັນ​ສິດ ​ແລະ ການ​ພັດທະນາ​ທີ່​ສະ​ເໝີ​ພາບ ​ຍິງ-​ຊາຍ: ດ້ານ​ການ​ເມືອງ,​ ເສດຖະກິດ,​ ສັງຄົມ-ວັດທະນະທຳ​ ​ແລະ ຄອບຄົວ, ຫຼຸດຜ່ອນ​ການຈຳ​ແນ​ກຄວາມ​ຮຸນ​ແຮງຕໍ່​ແມ່ຍິງ ​ແລະ ​ເດັກ ".

* **ພັນ​ທະ​ຂອງ ສປປ ລາວ ຕໍ່​ສົນທິສັນຍາ​ສາກົນ**

ສປປ ລາວ ​ໄດ້​ເຂົ້າ​ຮວ່ມ​ເປັນ​ພາຄີ ​ແລະ ​ໃຫ້​ສັດຕະຍາບັນ​ສົນທິສັນຍາ​ທີ່​ກ່ຽວ​ພັນ​ເຖິງ​ສິດ ​ແລະ ຜົນ​ປະ​ໂຫຍ​ດອັນ​ຊອບ​ທຳ​ຂ​ແງ​ແມ່ຍິງ​ເປັນ​ຕົ້ນ:

* ສົນທິສັນຍາ​ວ່າ​ດ້ວຍ​ສິດທິ​ການ​ເມືອງ​ຂອງ​ແມ່ຍິງ ( ປີ 1969 )
* ສົນທິສັນຍາ​ວ່າ​ດ້ວຍ​ການ​ຈຳ​ແນ​ກ​ເຊື້​ອຊາດ ( ປີ 1974 )
* ສົນ​ທິສັນ​ຍາ​ວ່າ​ດ້ວຍ​ການ​ລຶບລ້າງ​ທຸກ​ຮູບ​ການຈຳ​ແນ​ກຕໍ່​ແມ່ຍິງ (ຊີ​ດໍ) :ສປປ ລາວ​ ໄດ້​ລົງ​ນາມ​ໃນ​ວັນ​ທີ 17 ກໍ​ລະ​ກົດ 1980 ​ແລະ ສັນຕະຍາ​ບັນ​ໃນ​ວັນ​ທີ 14 ສິງຫາ 198.1ປະຈຸ​ບັນ​ມີ​ທັງ​ໝົດ 189 ປະ​ເທດທີ່​ໄດ້​ເຂົ້າ​ຮວ່ມ​ເປັນ​ລັດ​ພາຄີ.
* ສົນທິສັນຍາ​ວ່າ​ດ້ວຍ​ສິດທິ​ທາງ​ດ້ານ​ເສດຖະກິດ, ສັງຄົມ ​ແລະ ວັດທະນະທຳ ( ປີ 2000 )
* ສົນທິສັນຍາ​ວ່າ​ດ້ວຍ​ສິດທິ​ເດັກ​ທາງ​ດ້ານ​ການ​ເມືອງ ​ແລະ ສິດທິ​ພົນລະ​ເມືອງ ( ປີ 2000 )
* ສົນທິສັນຍາ​ວ່າ​ດ້ວຍ​ການ​ຕ້ານ​ການທໍລະມານ, ການ​ລົງ​ໂທດ​ອື່ນໆ​ອັນ​ໂຫຍ​ດຮ້າຍ​ປ່າ​ເຖື່ອນ​ໄຮ້​ມະນຸດສະທຳ ​ແລະ ​ເສື່ອ​ມຊາມ ( ປີ 2010 )
* ສົນທິສັນຍາ​ເລກທີ 100 ວ່າ​ດວ້ຍການ​ໄດ້​ຮັບ​ຄ່າ​ແຮງ​ງານ​ທີ່​ເທົ່າ​ທຽມ​ກັນ.
* ສົນທິສັນ​ຍາ​ເລກທີ 111 ວ່າ​ດວ້ຍສິດທິ​ປະກອບ​ອາຊີ​ບ (ມີ​ວຽກ​ເຮັດ) ທີ່​ເທົ່າ​ທຽມ​ກັນ.
* ສົນທິສັນຍາ​ເລກທີ 171 ວ່າ​ດ້ວຍ​ການ​ເຮັດ​ວຽກ​ກາງຄືນ.
* ສົນທິສັນຍາ​​ເລກທີ 183 ວ່າ​ດ້ວຍການ​ປົກ​ປ້ອງ​ແມ່ຍິງ​ຖືພາ ​ແລ​ະ ​ໄລຍະ​ລ້ຽງ​ລູກ​ອອ່ນ.
* ສົນທິສັນຍາ​ເລກທີ 150 ຫຼື 151 ວ່າ​ດວ້ຍ​ແຮງ​ງານ​ເຄື່ອນ​ຍ້າຍ ​ແລະ ການ​ຮັບຜິດຊອບ​ຕໍ່​ຄອບຄົວ​ຂອງ​ເຂົາ​ເຈົ້າ.

ສປປ ລາວ ​ຍັງໄດ້​ເຂົ້າ​ຮວ່ມຈັດ​ຕັ້ງ​ປະຕິບັດ​ຖະ​ແຫຼ​ງການ ​ແລະ ​ແຜນ​ດຳ​ເນີນ​ງານ​ສາກົນ​ທີ່​ກ່ຽວ​ຫັນ​ເຖິງ​ສິດ​ຂອງ​ແມ່ຍິງ​ເຊັ່ນ:

* ຖະ​ແຫຼ​ງການ​ສາກົນ​ວ່າ​ດວ້ຍສິດທິ​ມະນຸດ ( ປີ 1948 )
* ຖະ​ແຫຼ​ງການວ່າ​ດວ້ຍການ​ລຶບ​ລ້າງ​ທຸກ​ຮູບ​ການຈຳ​ແນ​ກຕໍ່​ແມ່ຍິງ ( ປີ 1967 )
* ຖະ​ແຫຼ​ງການ​ວ່າ​ດວ້ຍການ​ລຶບລ້າງ​ຄວາມ​ຮຸນ​ແຮງ​ຕໍ່​ແມ່ຍິງ ( ປີ 1993 )
* ຖະ​ແຫຼ​ງການ​ສະຫັດ​ສະ​ວັດ​ດ້ານ​ການ​ພັດທະນາ ( ປີ 2000 )
* ຖະ​ແຫຼ​ງການ ​ແລະ ​ແຜນ​ປະຕິບັດ​ງານ​ປັກ​ກິ່ງ​ ເຊິ່ງປະກອບ​ມີ 12 ຂົງ​ເຂດ​ເຄັ່ງ​ຮອ້ນ ​ແລະ ໜ້າ​ເປັນ​ຫວ່ງ. ໃນ​ຂົງ​ເຂດ​ທີ 4 ​ແມ່ນ​ເວົ້າ​ເຖິງ​ການ​ຕ້ານ​ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ.
* ຖະ​ແຫຼ​ງການ​ປັກ​ກິ່ງ +10 ຂໍ້ 13 ລະບຸ​ວ່າ “ **ລຶບລ້າງ​ທຸກ​ຮູບ​ການຈຳ​ແນ​ກຕໍ່​ແມ່ຍິງ​ ແລະ​ເດັກ ໂດຍ​ຮັບປະກັນ​ໃຫ້​ແມ່ຍິງ ​ແລະ ​ເດັກ​ໄດ້​ຮັບ​ສິດທິມະນຸດ​ຂັ້ນ​ພື້ນຖານ​ຂອງ​ຕົນ​ຢ່າງ​ເຕັມ​ສ່ວນ** “​ ແລະ ​ຂໍ້ 20 ​ລະບຸ​ວ່າ “ **ລຶບລ້າງ​ທຸກ​ຮູບ​ການ​ຄວາມ​ຮຸນ​ແຮງ​ຕໍ່​ແມ່ຍິງ ​ແລະ ​ເດັກ,ປ້ອງ​ກັນ ​ແລະ ຕ້ານ​ທຸກ​ຮູບ​ການ​ຄ້າ​ມະນຸດ ລວມທັງ​ການ​ຫາ​ຜົນ​ປະ​ໂຫຍ​ດ​ແບບ​ບໍ່​ຖືກຕ້ອງ ​ແລະ ການ​ປົກ​ປ້ອງ​ສິດທິຂອງ​ແຮງ​ງານ​ເຄື່ອນ​ຍ້າຍ​ແມ່ຍິງ** “.
* ​ເອກະສານ​ສະຫຼຸບ​ຂອງ​ກອງ​ປະຊຸມ​ສະຫະ​ປະຊາ​ຊາດ​ກ່ຽວ​ກັບ​ການ​ພັດທະນາ​ທີ່​ຢືນ​ຍົງ​ປີ 2012 ( RIO+20 ).
* ຖະ​ແຫຼ​ງການ​ອາ​ຊຽນວ່າ​ດ້ວຍ​ການ​ລຶບລ້າງ​ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ ​ແລະ ລຶບລ້າງ​ຄວາມ​ຮຸນ​ແຮງ​ຕໍ່​ເດັກ ( ປີ1013 )
* **ຜົນສຳ​ເລັດ​ບາງ​ດ້ານ​ໃນ​ການຈັດ​ຕັ້ງ​ປະຕິບັດ​ວຽກ​ງານ​ການ​ຕ້ານ​ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ ສປປ ລາວ ​ໃນ​ໄລຍະ​ຜ່ານ​ມາ.**

ບັນດາກະຊວງ, ອົງການຕ່າງໆໄດ້ຕັ້ງໜ້າຈັດຕັ້ງປະຕິບັດວຽກງານຕ້ານໃຊ້ຄວາມຮຸນແຮງຕໍ່ແມ່ ຍິງຕາມພາລະບົດບາດຂອງໃຜລາວເຊັ່ນ:

1. ສຳຫຼວດກຸ່ມບົດບາດຍິງຊາຍ ແລະ ການພັດທະນາ(Gender Development Group-GDG), ສຳຫຼວດແບບຫຼາຍກຸ່ມຕົວຊີ້ວັດ(Multiple lndicatorCluster survey-MICS), ສຳຫຼວດດັດສະນີໜາຍສັງຄົມ (LSIS)
2. ການສຶກສາລະດັບຊາດກ່ຽວກັບຄວາມຮຸນແຮງຕໍ່ແມ່ຍິງໃນຫົວຂໍ້: “ **ສຸຂະພາບ ແລະ ປະສົບການຊີວິດຂອງ ແມ່ຍິງໃນ ສປປ ລາວ** “. ສຶກສາຄ່າໃຊ້ຈ່າຍທີ່ຈໍາເປັນຂອງຫຼາຍພາກສ່ວນໃນການໃຫ້ການບໍລິການຊ່ວຍເຫຼືອແກ່ຜູ້ຖຶກເຄາະຮ້າຍຈາກຄວາມຮຸນແຮງ.
3. ສ້າງກົດໜາຍວ່າດ້ວຍການພັດທະນາ ແລະ ປົກປ້ອງແມ່ຍິງ, ກົດໜາຍວ່າດ້ວຍການຕ້ານ ແລະ ສະກັດກັ້ນການໃຊ້ຄວາມຮຸນແຮງຕໍ່ແມ່ຍິງ ແລະ ເດັກ.
4. ສ້າງແຜນດໍາເນີນງານແຫ່ງຊາດກ່ຽວກັບການປ້ອງກັນ ແລະ ລືບລ້າງການໃຊ້ຄວາມຮຸນແຮງຕໍ່ແມ່ຍິງ ແລະ ຄວາມຮຸນແຮງຕໍ່ເດັກ (2014-2020).
5. ສ້າງຄູ່ມືການມີສ່ວນຮ່ວມຂອງຊຸມຊົນໃນການປ້ອງກັນ ແລະ ແກ້ໄຂຄວາມຮຸນແຮງໃນຊຸມຊົນ, ສ້າງເອກະສານຕ່າງໆກ່ຽວກັບການໂຄສະນາເຜີຍແຜ່ກ່ຽວກັບຕ້ານການໃຊ້ຄວາມຮຸນແຮງຕໍ່ແມ່ຍິງ:
6. ສ້າງຂະບວນການຕ່າງໆລະນຶກວັນສາກົນເພື່ອຢຸດຕິການໃຊ້ຄວາມຮຸນແຮງຕໍ່ແມ່ຍິງ.
7. ອອກສານທ່ານ ນາຍົກລັດຖະມົນຕີ ເນື່ອງໃນໂອກາດວັນສາກົນຢຸດຕິຄວາມຮຸນແຮງຕໍ່ແມ່ຍິງ.
8. ຈັດຕັ້ງປະຸຖະກາຖາ ກ່ຽວກັບວັນສາກົນຢຸດຕິຄວາມຮຸນແຮງຕໍ່ແມ່ຍິງ ໃນທຸກປີ.
9. ໂຄສະນາເຜີຍແຜ່ດໍາລັດວ່າດ້ວຍການພັດທະນາ ແລະ ລືບລ້າງຄວາທຸກຍາກ. ມາດຕະຖານການສ້າງຄອບຄົວ, ບ້ານ ແລະ ເມືອງ ປະຕິບັດສິດສະເໜີພາບຍິງ-ຊາຍ ແລະ ປາສະຈາກ ການໃຊ້ຄວາມ​ຮຸນ​ແຮງ​ໃນ​ຄອບຄົວ​ ໂດຍ​ສະ​ເພາະ​ຕໍ່​ແມ່ຍິງ ​ແລະ ​ເດັກ​ໃນ​ບັນດາ​ແຂວງ ​ແລະ ​ເມືອງ​ໃນ​ຂອບ​ເຂດ​ທົ່ວ​ປະ​ເທດ ​ແລະ ສາມາດ​ຮັບຮອງ​ເປັນ​ຄອບຄົວ​ປະຕິບັດ​ສິດສະ​ ເໝີ​ພາບ ​ຍິງ-​ຊາຍ ທີ່​ປາສະຈາກ​ການ​ໃຊ້​ຄວາມ​ຮຸນ​ແຮງ​ໃນ​ຄອບຄົວ​ໄດ້ 25,635 ຄອບຄົວ ​ແລະ ​ເປັນ​ບ້ານ​ທີ່​ປະຕິບັດ​ສິດສະ​ເໝີ​ພາບ ​ຍິງ-​ຊາຍ ​ທີ່​ປາສະຈາກ​ການ​ຄວາມ​ຮຸນ​ແຮງ​ ຕໍ່ແມ່ຍິງໄດ້ 804 ບ້ານ.
10. ສ້າງ​ຄວາມ​ເຂັ້ມ​ແຂງ​ໃຫ້​ພະນັກງານ​ຜູ້​ຮັບຜິດຊອບ​ແກ້​ໄຂ​ຄວາມ​ຮຸນ​ແຮງ
11. ໂຄສະນາ​ເຜີຍ​ແຜ່​ບັນດາ​ກົດໝາຍ,ນິຕິ​ກຳ ​ແລະ ສາກົນ​ທີ່​ກ່ຽວຂ້ອງ​ກັບ​ຄວາມ​ສະ​ເໝີ​ພາບ​ຍິງ-​ຊາຍ ​ແລະ ຄວາມ​ຮຸນ​ແຮງ​ຕໍ່​ແມ່ຍິງ​ໃຫ້​ແກ່ ຄກມ ກະຊວງ, ອົງການ, ​ແຂວງ,ນະຄອນຫຼວງ​ ເປັນ​ຕົ້ນ ສົນທິສັນຍາ​ຊີ​ດໍ, ກົດໝາຍ​ວ່າ​ດວ້ຍການ​ຕ້ານ ​ແລະ ສະກັດ​ກັ້ນ​ການ​ໃຊ້​ຄວາມ​ຮຸນ​ແຮງ​ຕໍ່​ແມ່ຍິງ ​ແລະ ​ເດັກນ້ອຍ, ​ແຜນ​ດຳ​ເນີນ​ງານ​ແຫ່ງ​ຊາດ​ກ່ຽວ​ກັບ​ການ​ປົກ​ປ້ອງ​ກັນ ​ແລະ ລຶບລ້າງ​ຄວາມ​ຮຸນ​ແຮງ​ຕໍ່​ແມ່ຍິງ ​ແລະ ​ເດັກນ້ອຍ​ ​ໃນ ສປປ ລາວ ປີ 2014-2020.
12. ຈັດ​ກອງ​ປະຊຸມ​ຕ່າງ​ເພື່ອ​ເຜີຍ​ແຜ່ ​ແລະ ປູກ​ຈິດ​ສຳນຶກ​ເພື່ອ​ສ້າງ​ຄວາມ​ຮັບ​ຮູ້ ​ແລະ ຄວາມ​ເຂົ້າ​ໃຈ​ກ່ຽວ​ກັບ​ບັນຫາ​ຄວາມ​ຮຸນ​ແຮງ​ຕໍ່​ແມ່ຍິງ ​ແລະ ​ເດັກ ​ໃຫ້​ແກ່​ພະນັກງານ, ລັດຖະກອນ ​ແລະ ປະຊາຊົນ ​ໃນ​ບັນດາ​ແຂວງ ​ແລະ ​ເມືອງ​ໄດ້​ຮັບ​ຮູ້ ​ແລະ ​ເຂົ້າ​ໃຈ.
13. ເຜີຍ​ແຜ່​ຜົນ​ການ​ສຳ​ຫຼວດລະດັບ​ຊາດ​ກ່ຽວ​ກັບ​ຄວາມ​ຮຸນ​ແຮງ​ຕໍ່​ແມ່ຍິງ.
14. ຈັດ​ຝຶກ​ອົບຮົມ​ການ​ໃຊ້​ແບບ​ຟອມທີ່​ເປັນ​ເອກະ​ພາບຢູ່​​ໃນ​ໂຮງໝໍ​ຂັ້ນ​ສູງ​ກາງ ​ແລະ ຂັ້ນແຂວງ​ ໃນ​ການ​ບໍລິການ​ຜູ້​ຖືກ​ເຄາະ​ຮ້າຍ​ຈາກ​ຄວາມ​ຮຸນ​ແຮງ.
15. ຊວ່ຍ​ເຫຼື່ອ​ແມ່ຍິງ ​ແລະ ​ເດັກ ຜູ້​ທີ່​ຖືກ​ເຄາະ​ຮ້າຍ​ຈາກ​ການ​ຄ້າ​ມະນຸດກັບຄືນທອ້ງຖິ່ນ​ ແລະ ​ຕິດຕາມ​ຄອບຄົວ​ແມ່ຍິງ ​ແລະ ​ເດັກ​ທີ່​ຖືກ​ເຄາະ​ຮ້າຍ​ຈາກ​ການ​ຄ້າ​ມະນຸດພາຍຫຼັງ​ສົ່ງ​ກັບ​ຄືນ​ສູ່​ສັງຄົມ.
16. ຮັບ​ແຈ້ງ​ຄວາມ​ກ່ຽວ​ກັບ​ການ​ຄ້າ​ແມ່ຍິງ ​ແລະ ​ເດັກນ້ອຍ ​ແລະ ການ​ໃຊ້​ຄວາມ​ຮຸນ​ແຮງ​ໃນ​ຄອບຄົວ ​ແລະ ສັງຄົມ; ​ເປັນ​ຜູ້​ປົກ​ປ້ອງ​ສິດ ຜົນ​ປະ​ໂຫຍ​ດອັນ​ຊອບ​ທຳ​ຂອງ​ແມ່ຍິງ ​ແລະ ​ເດັກນ້ອຍ​ໃນ​ການ​ດຳ​ເນີນ​ຄະດີ.
17. ໃຫ້​ຄຳ​ປຶກສາ​ແບບ​ໜ້າ​ເຊິ່ງໜ້າ ​ແລະ ທາງ​ໂທລະສັບ​ແກ່​ແມ່ຍິງ ​ແລະ ​ເດັກນ້​ອຍທີ່​ມີ​ບັນຫາ
18. ສະໜອງ​ການ​ຊວ່ຍ​ເຫຼື່ອອັນ​ຈຳ​ເປັນແກ່ຜູ້​ຖືກ​ເຄາະ​ຮ້າຍ​ຈາກ​ການ​ໃຊ້​ຄວາມ​ຮຸນ​ແຮງ​ໃນ​ຄອບຄົວ,ຈາກ​ການ​ຄ້າ​ມະນຸດ ​ແລະ ຈາກ​ການກົດ​ຂີ່​ຂູດ​ຮີດ​ທາງ​ເພດ, ສະໜອງ​ສະຖານ​ທີ່​ພັກ​ເຊົາ​ທີ່​ປອດ​ໄພ​ຊົ່ວຄາວ, ຊວ່ຍ​ເຫຼື່ອດ້ານ​ກົດໝາຍ, ດ້ານ​ການ​​ແພດ, ດ້ານ​ການ​ສຶກສາ ​ແລະ ຝຶກ​ອົບຮົມ​ວິຊາ​ຊີ​ບ

ໃນປີ 2003 ລັດຖະບານ ໄດ້ສ້າງຕັ້ງຄະນະກໍາມາທິການສົ່ງເສີມຄວາມ ກ້າວໜ້າແມ່ຍິງ, ວຽກແມ່-ເດັກແຫ່ງຊາດຂື້່ນ, ມີພາລະບົດບາດເປັນເສນາທິການໃຫ້ແກ່ລັດຖະບານ ແລະ ມີນາຍຍົກລັດຖະມົນຕີ ໃນການສຶກສາ, ຄົ້ນຄວ້າກໍານົດນະໂຍບາຍ, ຍຸດທະສາດແຫ່ງຊາດ, ນິຕີກຳ ແລະ ແຜນງານໃນການສົ່ງເສີມຄວາມກ້າວໜ້າທຸກດ້ານໃຫ້ແມ່ຍິງ ແນໃສ່ຮັບປະກັນຄວາມສະເໝີພາບຍິງ-ຊາຍ; ລຶບລ້າງທຸກຮູບການຈໍາແນກຕໍ່ແມ່ຍິງ ແລະ ຮັບປະກັນໃຫ້ແມ່ຍິງ ມີສ່ວນຮ່ວມທຸກດ້ານເຂົ້າໃນຂະບວນການປົກປັກຮັກສາ ແລະ ສ້າງສາພັດທະນາປະເທດຊາດ. ຢູ່ແຂວງຫຼວງພະບາງ ໄດ້ສ້າງຕັ້ງຫ້ອງການ ສົ່ງເສີມຄວາມກ້າວໜ້າແມ່ຍິງຂັ້ນແຂວງຂື້ນໃນວັນທີ 17 ພະຈິກ 2008 ແລະ ແຕ່ງຕັ້ງຄະນະກໍາມາທິການສົ່ງເສີມຄວາມກ້າວໜ້າແມ່ຍິງຂັ້ນແຂວງໃນປີດຽວກັນ. ມາຮອດວັນທີ 17 ກໍລະກົດ (7) 2014 ໄດ້ປ່ຽນຊື່ເປັນ ກອງເລຂາສົ່ງເສີມຄວາມກ້າວໜ້າຂອງແມ່ຍິງ, ວຽກແມ່-ເດັກ ແລະ ຍົກຖານະທຽບເທົ່າພະແນກການອອ້ມຂ້າງແຂວງ. ໃນວັນທີ 14 ທັນວາ (12) 2016 ໄດ້ຊັບຊ້ອນກອງເລຂາຄະນະກຳມາທິການສົ່ງເສີມຄວາມກ້າວໜ້າແມ່ຍິງ ແລະ ແມ່-ເດັກ ໄປຂື້ນກັບສະຫະພັນແມ່ຍິງແຂວງ. ພາຍຫລັງທີ່ໄດ້ສ້າງຕັ້ງການຈັດຕັ້ງທີ່ກ່າວມານັ້ນ, ພວກສະຫາຍໄດ້ຕັ້ງໜ້າເຄື່ອນໄຫວຕາມພາລະບົດບາດ ໂດຍແມ່ນ ໜ່ວຍງານຄວາມກ້າວໜ້າແມ່ຍິງ ແລະ ແມ່ເດັກ ຂັ້ນແຂວງ, ຂັັ້ນເມືອງ ແລະ ອົງການຈັດຕັ້ງສະຫະພັນແມ່ຍິງແຕ່ລະຂັ້ນ ສາມາດຍາດໄດ້ຜົນງານທີ່ພົ້ນເດັ່ນຫລາຍດ້ານ, ເປັນຕົ້ນແມ່ນການໂຄສະນາເຜີຍແຜ່ ແນວທາງນະໂຍບາຍ ຂອງພັກ, ລະບຽບກົດໝາຍ ແລະ ນິຕິກໍາຂອງລັດທີ່ພົວພັນເຖິງການປົກ ປອ້ງສິດຜົນປະໂຫຍດ ອັນຊອບທໍາຂອງແມ່ຍິງ ແລະ ເດັກນອ້ຍ, ບັນດາສົນທິສັນຍາທີ່ ສປປ ລາວ ເປັນພາຄີ. ພວກສະຫາຍຍັງໄດ້ປະສານສົມທົບກັບການຈັດຕັ້ງພັກ-ລັດແຕ່ລະຂັ້ນ, ການຈັດຕັ້ງສັງຄົມເກັບກໍາສະພາບຂອງເອື້ອຍ ນອ້ງແມ່ຍິງ, ຊຸກຍູ້ການວາງແຜນສ້າງພະນັກງານສືບທອດເພດຍິງ ເພື່ອປະກອບບໃສ່ຕໍາແໜງນໍາພາ ແຕ່ລະຂັ້ນ ອັນໄດ້ເຮັດໃຫ້ຈໍານວນພະນັກງານຄຸ້ມຄອງ, ນໍາພາແຕ່ລະຂັ້ນເພີ່ມຂຶ້ນແຕ່ລະປີ. ພວກສະຫາຍຍັງເປັນເຈົ້າການນໍາພາ, ຊຸກຍູ້ ການສ້າງຄອບຄົວສິດສະເໝີພາບ ຍິງ-ຊາຍ, ບ້ານສິດສະເໝີ ພາບ ຍິງ-ຊາຍ ແລະ ປາສະຈາກຄວາມຮຸນແຮງ ຕິດພັນກັບການສ້າງຄອບຄົວ-ບ້ານພັດທະນາ. ບໍ່ພຽງເທົ່ານັ້ນ ພວກສະຫາຍຍັງໄດ້ເອົາໃຈໃສ່ ບໍລິການໃຫ້ຄໍາປຶກສາແກ່ແມ່ຍິງ ແລະ ເດັກນອ້ຍທີ່ມີບັນຫາ, ສ້າງຕັ້ງຕານ່າງໃຫ້ຄໍາປຶກສາຢູ່ຂັ້ນບ້ານ ເພື່ອແກ້ໄຂບັນຫາທີ່ເກີດຂຶ້ນກັບແມ່ຍິງໃຫ້ໄດ້ຮັບຄວາມເປັນທໍາ ອັນໄດ້ເຮັດໃຫ້ປະກົດການຫຍໍ້ທໍ້ຫລຸດນອ້ຍຖອຍລົງ. ຄຽງຄູ່ກັນນັ້ນ ພວກສະຫາຍໄດ້ຕັ້ງໜ້າສຶກສາອົບຮົມປະຊາຊົນບັນດາເຜົ່າໃຫ້ປະລະຮີດຄອງປະເພນີຫລ້່າຫລັງທີ່ເປັນການກົດ ນ່ວງຄວາມກ້າວໜ້າຂອງແມ່ຍິງໄດ້ເຮັດໃຫ້ແມ່ຍິງໄດ້ຮັບການພັດທະນາດ້ານຄວາມຮູ້, ຄວາມສາ ມາດ ຕົວຈິງໄດ້ສະແດງອອກ ມີແມ່ຍິງຈໍານວນບໍ່ໜອ້ຍໄດ້ຮຽນຮູ້ເຕັກນິກການປູກ, ການລ້ຽງມາຜະລິດເປັນສິນຄ້າ, ການຍົກລະດັບສີມືແຮງານດ້ານຫັດຖະກໍາ, ຫຍິບແສ່ວ, ປຸງແຕ່ງອາຫານ ແລະ ຮຽນຮູ້ວິຊາຊີບອື່ນໆ ເດັ່ນແມ່ນຫລາຍຄອບຄົວຜູ້ເປັນຜົວມີຄວາມເປັນເອກະພາບເອົາຄວາມຕັດສິນໃຈໃນການປະກອບວຽກເຮັດງານທໍາຂອງເມຽ ເອື້ອຍນອ້ງແມ່ຍິງຫລາຍຄົນກາຍເປັນຕົວແບບດ້ານຕ່າງໆ, ພາຍໃນຄອບຄົວມີການແບ່ງຄວາມຮັບຜິດຊອບ ພອ້ມພຽງກັນທໍາມາຫາກິນ, ລູກທັງຍິງ ແລະ ຊາຍໄດ້ຮັບການສຶກສາຮໍ່າຮຽນເທ່ົາທຽມກັນ. ພວກສະຫາຍຍັງເປັນເຈົ້າການໂຄສະນາ, ປູກຈິດສໍານຶກໃຫ້ແກ່ຊຸມຊົນເຫັນໄດ້ຄວາມສໍາຄັນຂອງການຢຸດຕິການໃຊ້ຄວາມຮຸນແຮງຕໍ່ແມ່ຍິງ ແລະ ມີສ່ວນຮ່ວມຫລາຍຂຶ້ນ ໂດຍຈັດຕັ້ງພິທີສະຫລີມສະຫລອງ, ຈັດປາຖະກາຖາ ແລະ ສ້າງຂະ ບວນການຕ່າງຂຶ້ນໃນແຕ່ລະປີ.

**ບັນດາທ່ານ ບັນດາສະຫາຍ ທີ່ນັບຖື ແລະ ຮັກແພງ**

ຈາກຜົນງານທີ່ພວກສະຫາຍຍາດມາໄດ້ນັ້ນ ເມື່ອທຽບໃສ່ຄວາມຮຽກຮອ້ງຕອ້ງການຂອງໜ້າທີ່ການເມືອງໃນປະຈຸບັນ ບວກໃສ່ສະພາບຄວາມເປັນຈິງມີຫລາຍທອ້ງຖິ່ນຍັງບໍ່ທັນລົບລ້າງໄດ້ບັນຫາປະກົດການຫຍໍ້ທໍ້ທີ່ເກີດຈາກການໃຊ້ຄວາມຮຸນແຮງຕໍ່ແມ່ຍິງ ແລະ ເດັກນອ້ຍ. ສະນັ້ນ ພວກສະຫາຍຍັງຈະໄດ້ອອກແຮງສືບຕໍ່ສຶກສາ, ຄົ້ນຄວ້າ, ຮູບແບບ, ວິທີການບາງອັນ ເພືອ່ນໍາໄປຈັດຕັ້ງປະຕິບັດໃຫ້ໄດ້ຮັບຜົນດີກວ່າເກົ່າເປັນຕົ້ນແມ່ນ:

1. ໂຄສະນາເຜີຍແຜ່ກັບແນວທາງນະໂຍບາຍຂອງພັກ, ລະບຽບກົດໝາຍ, ນິຕິກໍາຕ່າງໆ ທີ່ພົວ ພັນເຖິງການປົກປອ້ງສິດຜົນປະໂຫຍດອັນຊອບທໍາຂອງແມ່ຍິງ, ການສົ່ງເສີມຄວາມກ້າວ ໜ້າຂອງແມ່ຍິງ, ຄວາມະເໝີພາບ ຍິງ-ຊາຍ ໃຫ້ຕໍ່ເນື່ອງ, ທົ່ວເຖິງ ແທດເໝາະກັບແຕ່ລະ ກຸ່ມຄົນ, ແຕ່ລະຂົງເຂດ.
2. ຈັດພິທີສະເຫລີມສະຫລອງ, ປາຖະກາຖາ ທົບທວນຄວາມເປັນມາ, ຂະບວນການເຕີບ ໃຫຍ່ຂະຫຍາຍຕົວໃນການຕໍ່ສູ້ຂອງແມ່ຍິງ, ຜົນສໍາເລັດແຕ່ລະໄລຍະໃນລະດັບພາກພື້ນ, ສາ ກົນ, ຜົນງານການເຄື່ອນໄຫວຢູ່ພາຍໃນປະເທດ ແລະ ການພົວພັນຮ່ວມມືກັບຕ່າງປະເທດ. ສ້າງຂະບວນການ, ກິດຈະກໍາຕ່າງໆ ເພື່ອສະແດງໃຫ້ຊຸມຊົນເຫັນໄດ້ບົດບາດ, ຄວາມສໍາຄັນ ແລະ ເປັນເຈົ້າການສະກັດກັ້ນບໍ່ໃຫ້ມີຄວາມຄວາມຮຸນແຮງໃນທຸກຮູບການ.
3. ລົງຊຸກຍູ້ການສ້າງຄອບຄົວສິດສະເໝີພາບ ຍິງ-ຊາຍ, ບ້ານສິດສະເໝີພາບ ຍິງ-ຊາຍ ແລະ ປາສະຈາກຄວາມຮຸນແຮງໃຫ້ຕໍ່ເນື່ອງ, ກວ້າງຂວາງ, ມີຄຸນນະພາບ, ທົ່ວເຖິງ ສຸມໃສ່ຄອບ ຄົວຍັງມີບັນຫາ, ບ້ານທີ່ມີປະກົດການຫຍໍ້ທໍ້ຫລາຍ, ບ້ານຊົນນະບົດຫ່າງໄກສອກຫລີກ. ມີການຕິດຕາມ, ກວດກາ, ປະເມີນຜົນເປັນແຕ່ລະໄລຍະ.
4. ປັບປຸງ, ຂະຫຍາຍຕ່ານ່າງໃຫ້ຄໍາປຶກສາໃຫ້ເຂັ້ມແຂງ, ກວ້າງຂວາງ, ແນະນໍາບໍາລຸງພາລະບົດ ບາດໃຫ້ເຂົາເຈົ້າເຂົ້າໃຈຢ່າງເລິກເຊິ່ງ.
5. ລົງເກັບກໍາສະພາບແມ່ຍິງ ແລະ ເດັກນອ້ຍທີ່ມີບັນຫາ ພອ້ມທັງປະສານສົມທັບກັບອົງ ການປົກຄອງບ້ານ, ການຈັດຕັ້ງທີ່ກ່ຽວຂອ້ງແກ້ໄຂໃຫ້ທັນເວລາ.
6. ສືບຕໍ່ປະສານສົມທົບກັບຂະແໜງການ, ກົມກອງ, ທອ້ງຖິ່ນ ໃນການກໍານົດສ້າງພະນັກງານ ສືບທອດເພດຍິງແຕ່ລະໄລຍະໃຫ້ລະອຽດ. ລົງຊຸກຍູ້, ຕິດຕາມຄວາມຄືບໜ້າເປັນປົກກະຕິ.

ອີກ​ເທື່ອ​ໜຶ່ງ​ໃນ​ນາມ​ຕາງໜ້າ​ໃຫ້​ການ​ນໍາ​ຂອງ​ແຂວງ ​ແລະ ​ໃນ​ນາມ​ສ່ວນ​ຕົວ ຂ້າພະ​ເຈົ້າ​ເຊື່ອ​ໝັ້ນ​ວ່າ ພາຍ​ໃຕ້​ການ​ນໍາ​ພາຂອງຄະນະປະທານ​ສະຫະພັນ​ແມ່ຍິງ​ແຂວງ ​ແລະ ຄະນະສະຫະພັນ​ແມ່ຍິງແຕ່ລະຂັ້ນ, ສະມາຊິກສະຫະພັນແມ່ຍິງ, ​ເອື້ອຍ​ນ້ອງ​ແມ່ຍິງຊຶ່ງລ້ວນແຕ່ມີຄວາມຫ້າວຫັນ, ບຸກບືນ, ​ເປັນ​ຈິດ​ໜຶ່ງ​ໃຈດຽວປະຕິບັດຕາມແນວທາງຂອງພັກຢ່າງສະເໝີຕົ້ນສະເໝີປາຍຕະຫລອດ ມາສືບຕໍ່​ເສີມ​ຂະຫຍາຍ​ຜົນງານທີ່ຍາດມາໄດ້ ​ແລະ ພອ້ມກັນຄົ້ນຄວ້າ​ຜັນຂະຫຍາຍເອົາວຽກງານທີ່ ແມ່ນໜ້າທີ່ອັນຈໍາເປັນເຫລົ່າໜີໄປຈັດຕັ້ງປະຕິບັດຢ່າງປະດິດສ້າງ, ເຮັດຕິດພັນກັບການປະຕິບັດໜ້າທີ່ວິຊາສະເພາະຂອງໃຜລາວ ແນໃສ່ເຮັດໃຫ້ບັນຫາຄວາມຮຸນແຮງທີ່ເກີດຂຶ້ນກັບແມ່ຍິງ ແລະ ເດັກນອ້ຍ ຖືກແກ້ໄຂຢ່າງສິ້ນເຊິງ ເຮັດໃຫ້ເອື້ອຍນອ້ງແມ່ຍິງໄດ້ຮັບການພັດທະນາ ກາຍເປັນກໍາລັງແຮງໃນ ການປະກອບສ່ວນເຂົ້າໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ ກໍ່ຄືການພັດທະນາແຂວງ ຫລວງພະບາງ ໃຫ້ຈະເລີນກ້າວໜ້າຂຶ້ນເປັນກ້າວໆ.

ນະ​ໂອກາດ​ທີ່​ມີ​ຄວາມ​ໝາຍ​ນີ້​ຂ້າ​ເຈົ້າ​ຂໍ​ອວຍພອນ​ໄຊ​ອັນ​ປະ​ເສີດ​ມາ​ຍັງ​ບັນດາ​ສະຫາຍ​ ຄະນະກໍາມາທິການ ຄວາມກ້າວໜ້າຂັ້ນແຂວງ, ຄະນະນໍາພະແນກການ, ກົມກອງ, ອົງການທຽບເທົ່າ, ຂົງເຂດປະຊ-ປກສ, ໂຮງຮຽນໂຮງໝໍ, ລັດວິສາຫະກິດຕ່າງໆ ຕະຫລອດພະນັກງານ-ລັດຖະກອນທັງຍິງ ແລະ ຊາຍ ທຸກສະຫາຍ ຈົ່ງ​ມີ​ສຸຂະພາບ​ແຂງ​ແຮງ​, ປະສົບຜົນສໍາເລັດໃນໜ້າທີ່ວຽກງານ, ມີຄວາມອົບອຸ່ນ ຜາສຸກໃນຊີວິດສ່ວນຕົວ ແລະ ຄອບຄົວ. ( ***ຂໍຂອບໃຈ ).***